Tα ερμηνευτικά σχήματα που κυριάρχησαν στις σχετικές με το Ελληνικό εμπόριο μελέτες μετά το 1970 συνδέουν την ανάπτυξή του αφενός με την παρακμή της Οθωμανικής Αυτοκρατορίας και αφετέρου με "διεθνείς" ευνοϊκές συγκυρίες, όπως είναι η συνθήκη του Κιουτσούκ Καϊναρτζή και οι Ναπολεόντειοι πόλεμοι. Παράλληλα επεκράτησε η θέση ότι το εμπόριο της Οθωμανικής Αυτοκρατορίας ήταν υπόθεση μόνο των ξένων εμπόρων και των κατακτημένων από αυτήν λαών, άποψη που δε γίνεται δεκτή από όλους τους μελετητές της Οθωμανικής οικονομικής ιστορίας.